কলকাতা পুলিশের কাছ থেকে প্রশিক্ষণ নিল জয়পুরের পুলিশ!

ওয়েব ডেস্ক : দেশের বিভিন্ন শহরের পুলিশের কাছে রোল মডেল হয়ে উঠছে কলকাতা পুলিশ (Kolkata Police)। বেঙ্গালুরু, চেন্নাই, পাটনা পর এবার কলকাতা পুলিশের (Police) কাছ থেকে প্রশিক্ষণ নিল জয়পুরের পুলিশ (Jaipur Police)। জানা যাচ্ছে, এই বিশেষ প্রশিক্ষণে পিঙ্ক সিটির পুলিশরা বিভিন্ন জিনিস শিখলেন।

সূত্রের খবর, ছ’দিনের ট্রাফিক ট্রেনিংয়ের (Training) জন্য জয়পুর পুলিশের আট জনের একটি প্রতিনিধি দল কলকাতায় (Kolkata) আসেন। কলকাতা পুলিশের ট্রাফিক ট্রেনিং স্কুল থেকে শুরু করে লালবাজারের ট্রাফিক কন্ট্রোল রুম, সবকিছুই হাতে-কলমে দেখানো হয় জয়পুর পুলিশের আধিকারিকদের।

আরও খবর : সরস্বতী পুজোয় যাদবপুর বিশ্ববিদ্যালয়ে নিরাপত্তা নিশ্চিত করতে বড় নির্দেশ হাইকোর্টের

প্রশিক্ষণের অংশ হিসেবে রাস্তায় দাঁড়িয়ে ট্রাফিক সার্জেন্টদের যান নিয়ন্ত্রণের কৌশল, শহরের বিভিন্ন প্রান্তে বসানো অসংখ্য ক্যামেরার মাধ্যমে কীভাবে গোটা শহরের উপর নজরদারি চালানো হয়, আধুনিক প্রযুক্তির ব্যবহার, ট্রাফিক ম্যানেজমেন্টে ডিজিটাল সিস্টেম এবং কলকাতা পুলিশের (Kolkata Police) কার্যকর ওয়্যারলেস যোগাযোগ ব্যবস্থার কাজকর্মও বিস্তারিতভাবে তুলে ধরা হয়।

কলকাতা পুলিশের আধুনিক ও প্রযুক্তিনির্ভর ট্রাফিক ব্যবস্থাপনা দেখে মুগ্ধ জয়পুর পুলিশের প্রতিনিধিরা। তাঁদের লক্ষ্য, কলকাতার এই মডেল অনুসরণ করে পিঙ্ক সিটির ট্রাফিক ব্যবস্থাকেও সাজিয়ে তোলা। এই প্রশিক্ষণের মাধ্যমে আবারও প্রমাণিত হল, দেশের পুলিশ প্রশাসনের মানচিত্রে কলকাতা পুলিশ একটি নজিরবিহীন উদাহরণ তৈরি করছে।

দেখুন অন্য খবর :